**23 punkter for Bergen i 2023!**

Etter snart åtte år med et Arbeiderparti-ledet byråd trenger Bergen et politisk skifte. Byrådet har sagt nei til over 1000 nye boliger, tatt fra eldre valgfriheten, lar lærere stå i kø for etterutdanning og ikke gjort nok for å få ned klimagassutslippene i Bergen. Høyre står klar til å ta over styringen av byen!

1. Bergen skal være en by for alle, en by som skal vokse og en by som skal tilrettelegges for alle generasjoner. Bergen er best når studenter, eldre, småbarnsfamilier alle bor i samme nabolag og er med å prege byen. Det må jobbes målrettet for å utvikle Bergen som utdanningsby og for å skape spennende arbeidsplasser for å holde på de unge etter endt utdanning.
2. Bergen Høyre vil at Bergen skal vokse de kommende årene. Det betyr at Bergen igjen skal ha en ja-holdning. Gjennom et godt samarbeid med byens utbyggere og næringsliv ønsker vi en storstilt satsning på regulering av flere boliger og på å skape flere arbeidsplasser. Planprosesser må forenkles og samlet saksbehandlingstid må ned. Kommuneplanens arealdel må rulleres og forenkles.
3. Legge til rette for flere grønne arbeidsplasser i Bergen, blant annet gjennom å sette av areal til næringsutvikling.
4. Bergen er en internasjonal by. Vi skal inkludere nye innbyggere i byen og få disse raskt i jobb, sikre god norskopplæring, støtte opp om den internasjonale skolen, høyere utdanningsinstitusjoner og vårt internasjonalt rettede næringsliv.
5. Den store veksten i boliger i Bergen skal komme i transformasjonsområdene. Bergen Høyre vil ha bedre styring og få opp tempo på store prosjekter, som Dokken og Laksevåg verft. Områdeplanene i Fyllingsdalen og Indre-Arna må vedtas, og bydelene må utvikles videre.
6. Bergen Høyre vil at Bergen fortsatt skal være en vakker by med identitet og særpreg. Det skal bygges mange flere boliger med Høyre i byråd, men det må stilles strengere krav til arkitektur og at ny bebyggelse skal bedre tilpasses eksisterende bomiljøer. Konfliktnivået i fortettingsprosjekter må dempes og en småhusplan må vedtas.
7. Bergen kommune skal være med å nå målene satt i Paris-avtalen. Vi må redusere kommunens utslipp av klimagasser, blant annet gjennom å øke tiltakene i *Grønn Strategi* for mindre utslipp fra transport, oppvarming og avfallshåndtering. Symbolpolitikk må erstattes med klima- og miljøtiltak som virker.
8. Bergen Høyre vil ta tak i vedlikeholdsetterslepet på de kommunale veiene. Særlig må det satses på trygge skoleveier for byens barn, med hjertesoner på alle skoler. Bergen Høyre vil jobbe opp mot staten for å sikre oppstart av viktige prosjekter for byen vår, som for eksempel Ringvei Øst.
9. Bergensskolen skal være Norges beste skole. En investering i læreren er en investering i elevenes fremtid. Høyre vil fjerne køen for etter- og videreutdanning i Bergen for å gi lærerne den kunnskapen de trenger og ønsker.
10. Den neste store satsingen i skolen skal være på ungdomsskoletrinnet. Bergen Høyre vil innføre en ungdomsskolereform i Bergensskolen, og blant annet innføre pilotprosjekt med yrkesfag som valgfag.
11. Bergen Høyre vil innføre en fraværsgrense i ungdomsskolen, og ha mye tettere hjem-skole samarbeid for å fange opp ungdom som trenger ekstra støtte tidlig.
12. Høyre skal være garantisten for tilpasset opplæring og at alle elever har noe å strekke seg etter. Vi vil innføre fritt nivåvalg i basisfagene i skolen, slik at undervisningen deles opp i grupper midlertidig. Det kan gjøres enten i nivåer, og/eller med forskjellige metoder for læring, for eksempel på tvers av parallellklasser.
13. Bergen Høyre vil ha levende bydeler, og vi skal jobbe for bedre oppvekstsvilkårene for barn og unge i hele byen vår. Det betyr nærhet til tjenester, gode friluftsmuligheter, å bygge ut fysak-tilbud i alle bydeler og å styrke finansieringen av klubbeide idrettsanlegg
14. Kulturlivet i Bergen må få vokse uten at politikerne legger sterke føringer på innholdet i kunsten. Bergen Høyre vil redusere rapporteringskrav, innføre treårige søknadsrunder og legge færre føringer på pengebruken.
15. Bergen Høyre vil vitalisere Bergen sentrum, og blant annet sikre flere lekeplasser og aktivitetstilbud for barn og ungdom i byen. Bergen sentrum skal være hele regionens sentrum.
16. For Bergen Høyre er det helt avgjørende at Bergen kommune har en faglig sterk helse- og omsorgstjeneste i møte med pasientene. Det betyr langt større satsing på etter- og videreutdanning, og å rekruttere flere fastleger, sykepleiere og helsefagarbeidere til kommunen.
17. Bergen kommune skal ta i bruk mer velferdsteknologi for å gi et bedre tilbud til brukere og pårørende. Det må satses storstilt på bedre opplæring i bruk av velferdsteknologi.
18. Bergen Høyre vil ha et mangfold av tjenestetilbydere, slik at alle gode krefter kan slippe til og jobbe for å levere bedre kvalitet og valgfrihet. At flere aktører driver tjenester i samme kommune, gir grunnlag for læring og kvalitetsutvikling. Bergen Høyre vil derfor konkurranseutsette nye sykehjem, og gjennomføre anbud på minst to eksisterende.
19. Når stadig flere lever lenger og flere mottar tjenester i hjemmet må vi sikre tjenester av høy kvalitet. Bergen Høyre vil gi bergenserne tilbake valgfriheten i hjemmebaserte tjenester, både praktisk bistand i hjemmet og hjemmebaserte tjenester. Private og ideelle skal få tilby sine tjenester.
20. Demens er en sykdom som rammer mange. Vår visjon er at det skal etableres en demenslandsby i Bergen, som i samarbeid med nærmiljøet, frivillige og pårørende, gir et bedre tilbud og økt livskvalitet for personer med demens.
21. Bergen Høyre vil at kommunen må gjøre mer for å stimulere til at frivillig sektor kan bidra i å løse viktige samfunnsoppgaver. Enten det er som spisevenn for eldre, leksehjelpsordninger, praktisk hjelp til flyktninger eller innenfor idretten. Høyre vil lage en ny plan for å mobilisere enda flere til å engasjere seg som frivillige i Bergen.
22. Bergen Høyre vil ha en verdig rusomsorg som fanger opp unge som trenger hjelp. Vi vil gjennomføre et pilotprosjekt med en lokal rusreform i Bergen, som har langt tettere oppfølging av unge som prøver rus, med alternative sanksjonsformer og som gir bedre tilgang på helsehjelp.
23. Høye strømpriser, økte renter og inflasjon gjør at de som bor i byen vår får stadig mindre å rutte med. Høyre mener kommunen må gjøre mer for å sikre at folk sitter igjen med litt mer av egne penger. Derfor vil vi også i neste bystyreperiode gå inn for å redusere eiendomsskatten på privatboliger og gjennomgå gebyrene.